(Aangestuur vanaf Hoek)
Die antieke Grieke het aan die hand van hulle kennis van hoeke reeds die omtrek van die Aarde asook die afstand na die Maan. Bystand tem angs | Netwerk24
Bystand tem angs
Deur Helena Barnard 11 Desember 2019 06:00
Die feestydperk wat voorlê en die gedagte aan verpligtinge vroeg in volgende jaar – soos die betaling van skool- en koshuisgeld – laat Noord-Kaapse boere en diegene rondom hulle voel dat ’n doodloopstraat bereik is.
Vir dié rede is ’n noodnommer vir elkeen wat in die knellende greep van die droogte vasgevang is, in werking gestel. Dié nommer kan 24 uur van die dag deur boere, hul gesins- en familielede, werkers en húl gesinslede geskakel word.
Benewens gratis praktiese raad, bied gekwalifiseerde beraders emosionele bystand en wys hulle die roete na humanitêre hulp.
“By Caritas-gemeenskapsfokus het ons van die droogte geweet. Dit was soos ’n klok wat véraf lui, nie op die voorgrond nie.”
So sê Estie Botha, bestuurder van die Caritas-terapiesentrum. Sy het op 20 November, as deel van die ad hoc-taakspan vir gemeenskapsversorging, die ring van Carnarvon saam met die Noord-Kaapse sinode besoek.
“Die verskroeide landskap en totale niks, die afwesigheid van diere, verhale van amperse-nie-oorlewing, die hoop-teen-alle-hoop dat die reën sal kom, vragte veevoer wat van oral aangery word, ’n sleepwa vol genade-pakkies vir vroue, die half-verwese angs op die gesigte van boere het my stil gemaak – so stil dat die veraf klok ’n genadelose gebeier geword het. Ek het geweet Caritas móét help,” vertel sy.
Botha sê die Caritas-terapiesentrum is deel van ’n taakspan wat na die emosionele welstand van die boerderygemeenskap omsien. Caritas identifiseer ook saam met die taakspan gemeentelede om as trauma-vrywilligers op te lei.
Die NG kerk se Keimoes- en Neilersdriftgemeente het ’n studiefonds begin waaruit vanjaar R1 miljoen se agterstallige geld vir tersiêre onderrig namens diegene in die droogtegebiede betaal is. Die taakspan gaan geld insamel en betalings aan dié fonds doen om alle skool- en universiteits­verwante verpligtinge uit een fonds te administreer.
Enigeen wat betrokke wil raak, kan ds. Kobus van Tonder (voorsitter van die taakspan) by 076-530-4028 bel of ’n e-pos na kobusvt04@ gmail.com stuur.
Die 24-uur-noodnommer is 083-415-1484. ’n WhatsApp-boodskap of SMS kan ook gestuur word.